text: 1.500 bidsler til museum
  18 juni 2012 kl. 16.03
  Slesvigske Vognsamling i Haderslev har fået ikke mindre end 1.500 bidsler til heste, der siden 1965 er blevet indsamlet fra hele verden.
  Jenny Parus, Bæk ved Vojens, har foræret samlingen til museet.
  For 3 år siden døde Jenny Parus' mand, Thomas, og om 14 dage skal hun flytte i lejlighed, så hun har ikke længere plads til samlingen.
  Det første bidsel i samlingen stammer fra ægteparrets jydehest Musse. Den blev afløst af en traktor i 1965, men bidslet blev bevaret som et minde. Siden kom naboerne med deres bidsler, og efterhånden greb det om sig. Ægteparret har rejst i USA, Polen og Tyskland for at finde spændende bidsler.
  Bidslerne er ofte blevet fremstillet til de enkelte heste. Nogle heste var hårde i munden, mens andre var mere følsomme. Det skulle bidslerne indrettes efter.
  Jenny Parus kunne have solgt de mange bidsler til en samler i Tyskland, men hun vil have, at den kommer til Slesvigske Vognsamling.
  